Geingob stil oor kleiner kabinet - Regering - Republikein
Wednesday, May 27th, 00:38:00
'Op geskikte tydstip'
27 February 2020 | Regering
Denver Kisting – Ten spyte van die groot gewag daaroor in sy Oujaarsrede weet Namibiërs nog nie hoe groot pres. Hage Geingob se verkleinde kabinet sal wees nie.
Sy woordvoerder, dr. Alfredo Hengari, het die afgelope week by navraag gesê: "Die president sal 'n aankondiging oor dié besluite op 'n geskikte tydstip maak, en die publiek, insluitend die media, sal dienooreenkomstig ingelig word."
Dít kom nadat Republikein by Hengari wou weet wanneer pres. Geingob die oorblywende sewe van sy agt niestemgeregtigde lede van die Nasionale Vergadering (NV) bekend maak.
Mnr. Ephraim Nekongo, die jeugleier, is reeds deur Geingob tot een van sy agt verkies.
Republikein het ook vir Hengari gevra hoe groot sal die nuwe kabinet wees en uit watter ministeries sal dit bestaan.
Pres. Geingob het op Oujaarsaand onder meer aangekondig die kabinet sal kleiner wees wanneer hulle op 21 Maart ingehuldig word. "Ek het dit duidelik gemaak tydens die laaste kabinetsvergadering van 2019 dat ons nie langer sake soos gewoonlik kan bedryf nie. Die grootte van die kabinet sal verminder word en 'n poging tot 50/50-verteenwoordiging sal gemaak word," het hy gesê.
Die president het toe nie gesê hoeveel ministeries gaan geskrap of saamgesmelt word om die kabinet kleiner te maak nie.
Ofskoon die president sy kaarte teen sy bors hou, het die minister van nywerheidsontwikkeling, handel en SME-ontwikkeling, mnr. Tjekero Tweya, die afgelope week 'n storm laat ontstaan.
Tydens die inwyding van 'n soutaanleg op Walvisbaai in die Erongostreek het Tweya Maandag uitgevaar teen die regering se "agterlike beleidsrigtings".
Hengari het Dinsdagaand gesê hulle sal nie in dié stadium sê of Staatshuis 'n ondersoek gelas het na Tweya se uitlatings nie. "Die presidensie het geen kommentaar om in hierdie stadium te maak nie."